b'\n_START_ARTICLE_\nLisica Zvitorepka\n_START_SECTION_\nVsebina\n_START_PARAGRAPH_\nV temnem gozdu je kraljeval mogo\xc4\x8den kralj Miroljub, ki je postavil zakon o medsebojnem spo\xc5\xa1tovanju \xc5\xbeivali v gozdu. To je pomenilo, da nobena od \xc5\xbeivali ni smela ogro\xc5\xbeati druge. To postavo so \xc5\xbeivali spo\xc5\xa1tovale, saj so se bale kraljeve jeze. Zgodilo pa se je, da je kralj Miroljub postal oto\xc5\xbeen in nih\xc4\x8de ga ni mogel razvedriti. Ni se ve\xc4\x8d zanimal za stvari okoli njega in tatvine, hinav\xc5\xa1\xc4\x8dina ter zloba so se zopet raz\xc5\xa1irile med gozdnimi \xc5\xbeivalmi. Najpredrznej\xc5\xa1a tatica med vsemi v gozdu pa je bila lisica Zvitorepka._NEWLINE_Lisica Zvitorepka je bila nekega jutra stra\xc5\xa1no la\xc4\x8dna, zato se je odpravila iskat hrano. \xc5\xa0la je do petelin\xc4\x8dka Petra, ki je \xc5\xbeivel skupaj z drvarjem in ma\xc4\x8dkom Krnjavom na robu temnega gozda. Peter je bil velikokrat sam doma in za lisico je bil mladi naivni petelin\xc4\x8dek lahek plen. Ni poslu\xc5\xa1al Krnjavovih svaril, ampak je lisici odprl vrata. Ta ga je pohrustala s kostmi vred._NEWLINE_Naslednjega jutra je bila lisica spet la\xc4\x8dna, zato je od\xc5\xa1la na dvori\xc5\xa1\xc4\x8de. kjer sta prebivala stara Kokodajsa in petelin Grebenjak. Lisica je petelinu sladko prigovarjala, da je pri\xc5\xa1el bli\xc5\xbeje k njej, nato pa ga pograbila in v gobcu odnesla v gozd. Ker pa je bil petelin bister, je lisico ukanil in ji u\xc5\xa1el na vejo bli\xc5\xbenje breze._NEWLINE_Lisici ta dan res ni bil naklonjen, saj sta njene zlobne naklepe prepoznala tudi sinica ter ma\xc4\x8dek Krnjav in ji namenila zaslu\xc5\xbeeno kazen za njeno hudobijo._NEWLINE_Lisica se je spoprijateljila tudi z volkom Lakotnikom. Skupaj sta lovila, a volk je nemalokrat potegnil ta kratko._NEWLINE_Kjer sta se stikala gozd in pustopoljina, je stala ogromna skala, imenovana Matja\xc5\xbeeva pe\xc4\x8d. Tam sta nekega dne sedela kralj Miroljub in kraljica Krunoslava. Mimo sta pri\xc5\xa1la Zvitorepka in jazbec Dremuh. Kraljica je velela lisici, naj pride bli\xc5\xbee in s svojo zgodbo razvedri kralja. \xc4\x8ceprav nerada je Zvitorepka kralju povedala pripovedko. Kralja je s svojim pripovedovanjem zelo nasmejala. Bila pa je zvita in je levu dejala, da zadnje \xc4\x8dase res slabo izgleda in da bi po njenem za zdravje potreboval tudi kak\xc5\xa1en ko\xc5\xa1\xc4\x8dek mesa, pa \xc4\x8deprav bi bilo to v nasprotju z zakonom, ki ga je postavil. Po prigovarjanju je lev popustil in lisico, skupaj z medvedom Mi\xc5\xa1kom in volkom Lakotnikom, poslal po nekaj mesa za veli\xc4\x8danstvo. Trojica je skupaj ugnala pastirja in kralju prinesla bika. Zapletlo se je pri delitvi plena, saj je volk \xc5\xbeelel zase najbolj\xc5\xa1i del, a je zaradi po\xc5\xbere\xc5\xa1nosti ostal praznih rok, lisica pa je bila na koncu tista, ki se je kralju Miroljubu z mojstrsko delitvijo hrane celo prikupila._NEWLINE_Lisica je bila tako zelo priljubljena pri levu, vendar pa so kmalu po tem dogodku h kralju pri\xc4\x8dele prihajati gozdne \xc5\xbeivali. Vsaka izmed njih je imela prito\xc5\xbebo zoper Zvitorepko. Ker kralj vsega ni mogel ve\xc4\x8d poslu\xc5\xa1ati, je odlo\xc4\x8dil, da bo na dvoru priredil veliki zbor. \xc5\xbdivali so pri\xc5\xa1le od vsepovsod in se prito\xc5\xbeevale nad lisi\xc4\x8dino hudobijo, hinav\xc5\xa1\xc4\x8dino in zlobo. Lev jih je poslu\xc5\xa1al, nato pa po\xc4\x8dakal z obto\xc5\xbebo, saj so bili njegovi svetovalci mnenja, da je potrebno sli\xc5\xa1ati tudi drugo plat zgodbe. Sklenili so, da na dvor privedejo lisico._NEWLINE_Naprej je \xc5\xa1el ponjo medved Mi\xc5\xa1ko, nato pa \xc5\xa1e ma\xc4\x8dek Krnjav, vendar sta se ob vrnila na dvor z bu\xc5\xa1kami - a brez lisice. Miroljub je postal jezen in je poslal ponjo \xc5\xa1e jazbeca Dremuha, ki je dosegel, da je lisica z njim pri\xc5\xa1la na dvor. Tam so Zvitorepko navkljub besedi\xc4\x8denju in izgovarjanju obsodili na smrt z obe\xc5\xa1anjem. Ko je lisica skoraj \xc5\xbee stala na kraju usmrtitve, se je spomnila zvija\xc4\x8de. Kraju je povedala izmi\xc5\xa1ljeno zgodbo o skritem zakladu in mu obljubila, da bo zanj od\xc5\xa1la to dragocenost iskat._NEWLINE_Miroljub jo je oprostil vsakr\xc5\xa1nega zlo\xc4\x8dina. Z zajcem Plahunom in ovnom Belinom je od\xc5\xa1la do svoje lisi\xc4\x8dine, imenovane Huda luknja. V svojem brlogu je z zvija\xc4\x8do po\xc5\xberla Plahuna, zaj\xc4\x8devo glavo pa nato po naivnem ovnu poslala na dvor. Ko je kralj uvidel, kaj se je zgodilo, je pobesnel in zahteval, da naj Zvitorepko ubijejo. Lisica pa je imela na dvoru prijatelja jazbeca Dremuha. Ta je takoj stekel k Zvitorepki in jo prepri\xc4\x8dal, naj pride pred dvor in se zagovarja. Lisico je tokrat le malo stisnilo pri srcu, saj je doma imela tri mladi\xc4\x8dke, vendar pa je premagala strah in z jazbecem od\xc5\xa1la na dvor._NEWLINE_Kralj je robantil in lisico \xc5\xbeelel takoj ubiti, a Zvitorepka je tudi tokrat imela sre\xc4\x8do. Miroljub je bil namre\xc4\x8d bolan in lisica se je domislila zgodbe o prstanu, ki naj bi ga po zajcu in ovnu poslala veli\xc4\x8danstvu, da bi ozdravel. Ko je \xc5\xa1e govorila, je prednjo sko\xc4\x8dil razburjen volk Lakotnik in Zvitorepko izzval na dvoboj, ki naj bi pokazal, kdo la\xc5\xbee in kdo govori resnico. Lisice tudi tokrat sre\xc4\x8da ni zapustila in v dvoboju z volkom je zmagala._NEWLINE_Po boju je kralju zaupala skrivni recept, ki naj bi pomagal ozdraviti njegovo bolezen. Lev je ozdravel, nato pa Zvitorepko nagradil z nazivom kraljeve svetovalke._NEWLINE_In tako je lisica navkljub hinav\xc5\xa1\xc4\x8dini, zlobi, laganju in zvija\xc4\x8dam odnesla celo ko\xc5\xbeo, povrhu pa je bila \xc5\xa1e nagrajena.\n_START_SECTION_\nPredstavitev lika\n_START_PARAGRAPH_\nLisica Zvitorepka \xc5\xbeivi v temnem gozdu, v kraljevini leva Miroljuba. Je zelo pretkana, polna ukan in zvija\xc4\x8d, predvsem pa tudi polna hinav\xc5\xa1\xc4\x8dine in zlobe. Je najpredrznej\xc5\xa1a tatica, davila in ropala je podnevi in pono\xc4\x8di ter bila ena izmed tistih, ki so \xc4\x8das Mirolujbove oto\xc5\xbenosti izkoristili sebi v prid. Znaa obra\xc4\x8dati besede in se dobrikati, s tem pa si velikokrat re\xc5\xa1i \xc5\xbeivljenje.'